b'\n_START_ARTICLE_\nPara-Metoksiamfetamin\n_START_SECTION_\nFarmakologija\n_START_PARAGRAPH_\nPMA deluje kot selektivna sprostitvena u\xc4\x8dinkovina za serotonin (SSRA) s \xc5\xa1ibkimi u\xc4\x8dinki na spro\xc5\xa1\xc4\x8danje dopamina in noradrenalina. V primerjavi z ekstazijem ima slab\xc5\xa1e u\xc4\x8dinke na spro\xc5\xa1\xc4\x8danje serotonina in deluje bolj kot inhibitor ponovnega privzema omenjenega \xc5\xbeiv\xc4\x8dnega prena\xc5\xa1alca (nevrotransmiterja). Poleg tega deluje tudi kot reverzibilni inhibitor encima monoamin-oksidaza A (MAO-A), na MAO-B pa nima u\xc4\x8dinkov._NEWLINE_Oboje, tj. hkratna inhibicija MAO-A in spro\xc5\xa1\xc4\x8danje serotonina prispeva k naglemu porastu telesne temperature, kar je verjetno glavni vzrok za smrtonosnost. V primerjavi z ekstazijem in ostalimi drogami, kot je efedrin, PMA aktivira hipotalamus mnogo u\xc4\x8dinkoviteje._NEWLINE_Pri nizkih dozah lahko PMA sicer u\xc4\x8dinkuje evfori\xc4\x8dno, vendar je krivulja odnosa med koncentracijo in u\xc4\x8dinkom mnogo bolj strma kot pri ekstaziju, zato se pri vi\xc5\xa1jih dozah hitro pojavijo neprijetni in nevarni simptomi oz. znaki. U\xc4\x8dinki droge se lahko razlikujejo od \xc4\x8dloveka do \xc4\x8dloveka in so lahko nepredvidljivi, kar med ostalim pomeni, da se lahko pri dolo\xc4\x8deni dozi ob\xc4\x8dutljiva oseba smrtno zastrupi veliko la\xc5\xbeje kot druga, manj ob\xc4\x8dutljiva oseba, ki bi pri isti dozi ob\xc4\x8dutila le blage simptome._NEWLINE_PMA in ekstazi delujeta sinergisti\xc4\x8dno, zato je hkratno jemanje obeh drog izjemno nevarno. U\xc4\x8dinki PMA-ja se za\xc4\x8dnejo pojavljati relativno pozno, kar daje odvisniku napa\xc4\x8dno predstavo o neu\xc4\x8dinkovitosti droge. Zaradi tega mnogi zatem vzamejo \xc5\xa1e ekstazi, kar je mnogokrat privedlo do smrtnih slu\xc4\x8dajev.\n_START_SECTION_\nUporaba\n_START_PARAGRAPH_\nPMA se uporablja na enaki na\xc4\x8din kot tablete ekstazija, zaradi \xc4\x8desar je, ob upo\xc5\xa1tevanju strme krivulje odvisnosti doze od u\xc4\x8dinka in sinergisti\xc4\x8dnega delovanja obeh drog, mo\xc5\xbenost zastrupitve in celo smrti toliko ve\xc4\x8dja. Tablete PMA-ja obstajajo v razli\xc4\x8dnih barvah in vzorcih, zato je preko videza tablete nemogo\xc4\x8de izvedeti, za katero drogo gre, razen preko specializiranih testov. Droga se lahko nahaja tudi v obliki pra\xc5\xa1ka. Najpogostej\xc5\xa1a pouli\xc4\x8dna imena so Smrt, Rde\xc4\x8da smrt, Dr. Smrt, Koko\xc5\xa1ji prah in Koko\xc5\xa1je rumeno.\n_START_SECTION_\nKlini\xc4\x8dni simptomi in znaki\n_START_PARAGRAPH_\nU\xc4\x8dinki PMA-ja so lahko zelo raznoliki in lahko privedejo do smrti. Sprva se lahko pojavijo simptomi in znaki halucinogenih amfetaminov, kot so pospe\xc5\xa1en in neritmi\xc4\x8dni sr\xc4\x8dni utrip, zamegljen vid in neprijeten ob\xc4\x8dutek zastrupljenosti. Pri vi\xc5\xa1jih dozah se pojavijo slabost, bruhanje, intenzivna hipertermija (porast telesne temperature) in halucinacije._NEWLINE_Zna\xc4\x8dilni simptomi so tahikardija (pospe\xc5\xa1en sr\xc4\x8dni utrip), hipertenzija (povi\xc5\xa1an krvni tlak), agitacija (huda tesnoba s posledi\xc4\x8dno nemirnostjo), zmedenost, kr\xc4\x8di (konvulzije) in hipertermija, ki je pogosto usodna za zastrupljenca. Zaradi izjemnega porasta temperature se zastrupljenec na vse na\xc4\x8dine prizadeva ohladiti, od sla\xc4\x8denja obleke, preko zavijanja v hladne in mokre brisa\xc4\x8de in celo do stri\xc5\xbeenja las. Lahko se pojavita tudi hipoglikemija in hiperkaliemija, preko \xc4\x8desar se lahko diferencialno diagnosticira zastrupitev z ekstazijem.\n_START_SECTION_\nZdravljenje\n_START_PARAGRAPH_\nZa PMA trenutno ne obstaja noben protistrup (antidot), zato je zdravljenje simptomatsko in po navadi vklju\xc4\x8duje tako zunanje hlajenje telesa kot tudi notranje (interno) hlajenje preko intravenske infuzije ohlajene fiziolo\xc5\xa1ke teko\xc4\x8dine. Za bla\xc5\xbeenje kr\xc4\x8dev se daje benzodiazepine, v huj\xc5\xa1ih primerih mo\xc4\x8dnej\xc5\xa1e antikonvulzive, kot sta fenitoin in tiopental. Hipertenzijo se lahko zmanj\xc5\xa1a bodisi s kombinacijo alfa in beta blokerjev bodisi z drugimi zdravili, kot sta nifedipin in nitropusid. Po potrebi se daje serotoninske antagoniste in dantrolen. V huj\xc5\xa1ih primerih v\xc4\x8dasih pride do rabdomiolize (propada skeletne mi\xc5\xa1i\xc4\x8dnine) in mo\xc5\xbeganskih krvavitev, za kar je nujno potreben kirur\xc5\xa1ki poseg._NEWLINE_\xc4\x8ce se zdravljenje zastrupljenca pri\xc4\x8dne pravo\xc4\x8dasno, bo ta najverjetneje pre\xc5\xbeivel, kljub temu pa imajo tisti s temperaturo telesnega jedra nad 40\xc2\xa0\xc2\xb0C pri za\xc4\x8detku zdravljenja slabo prognozo.\n_START_SECTION_\nAnalogi\n_START_PARAGRAPH_\nNa \xc4\x8drnem trgu obstajajo \xc5\xa1tirje analogi PMA-ja, in sicer para-metoksimetamfetamin (PMMA), para-metoksietilamfetamin (PMEA), 4-etoksiamfetamin (4-ETA) in 4-metiltioamfetamin (4-MTA). PMMA in PMEA imata \xc5\xa1ibkej\xc5\xa1e u\xc4\x8dinke, podobne ekstaziju, vendar \xc5\xa1e vedno lahko povzro\xc4\x8dita slabost in hipertermijo pri vi\xc5\xa1jih dozah. 4-ETA je bila na voljo kratek \xc4\x8das v Kanadi v 70-ih letih, zato je o njem le malo znanega. 4-MTA je po drugi strani nevarnej\xc5\xa1i od PMA-ja, saj povzro\xc4\x8di mo\xc4\x8dne serotoninergi\xc4\x8dne u\xc4\x8dinke in intenzivno hipertermijo z zelo \xc5\xa1ibkimi evfori\xc4\x8dni u\xc4\x8dinki, kar je povzro\xc4\x8dilo \xc5\xa1tevilne smrti v poznih 90-ih letih.\n_START_SECTION_\nZgodovina\n_START_PARAGRAPH_\nPMA je na trg drog iz\xc5\xa1el v zgodnjih 70-ih letih, ko je bil uporabljen kot nadomestilo za halucinogene u\xc4\x8dinke LSD-ja. Kmalu zatem so v ZDA in Kanadi za\xc4\x8dela izhajati poro\xc4\x8dila o odgovornosti droge za povzro\xc4\x8ditve smrti zaradi predoziranja. Sode\xc4\x8d po uradnih poro\xc4\x8dilih med letom 1974 in sredino 90-ih let ni bilo smrtnih primerov, nato pa je \xc5\xa1tevilo smrti zopet za\xc4\x8delo nara\xc5\xa1\xc4\x8dati.'